<classify> WIZARA ya Biashara na Viwanda ya Serikali ya Mapinduzi ya Zanzibar imekiri kwamba Jumuiya ya Wafanyabiashara,Wakulima na wenye Viwanda visiwani hapa inayumba na kushindwa kutekeleza majukumu yake vizuri. Naibu Waziri wa Biashara na Viwanda, Hassan Khamis Hafidh alisema hayo wakati akijibu swali la mwakilishi wa jimbo la Paje Jaku Hashim Ayoub aliyetaka kufahamu ushirikiano uliopo baina ya wizara na jumuiya ya wafanyabiashara wenye viwanda na wakulima .Aidha, Jaku alitaka kufahamu sababu za viongozi wa serikali wanapokwenda nje ya nchi watendaji wa jumuiya hawachukuliwi katika misafara hiyo. Hafidh alibainisha kwamba jumuiya hiyo ya Zanzibar imedorora na haitekelezi majukumu yake kwa mujibu wa sheria ikiwamo kuitisha vikao mbalimbali. Alisema kutokana na maz ingira hayo ni vigumu kwa serikali kuwaingiza katika misafara ya viongozi wa ngazi za juu akiwemo rais katika safari za nje kwa sababu viongozi wake hawapo makini.Mheshimiwa spika suala la utendaji wa Jumuiya ya wafanyabiashara wakulima na wenye viwanda linafahamika Zanzibar...Jumuiya ya wafanyabiashara inayumba kiutendaji alisema. Hata hivyo, Hafidh alisema serikali haipo tayari kuona inayumba hadi kufa ambapo juhudi mbalimbali zinachukuliwa kwa ajili ya kurudisha uhai wake.Alisema taasisi hiyo ni muhimu kwani ni daraja la kuunganisha sekta binafsi pamoja na Serikali katika kuleta maendeleo na ukuaji wa uchumi wa nchi. Serikali haipo tayari kuona jumuiya ya wafanyabiashara wakulima na wenye viwanda inakufa...tutahakikisha wanafanya kazi zao ikiwa ni daraja la kuziunganisha sekta binafsi na serikali kuimarisha uchumi wa nchi,alisema.  <topic>: KITAIFA 